**Koulutus on menestyksen tae**

Turussa järjestettävässä Taitaja2015-tapahtumassa pidettiin keskiviikkona 6.5. ammatillisen koulutuksen suurseminaari. Tilaisuudessa kuultiin johtavia tutkijoita ja työelämän sekä koulutuksen asiantuntijoita. Aamupäivän aikana suunnattiin katse koulutuksen ja työelämän tulevaisuuteen. Iltapäivällä Messu- ja kongressikeskuksen auditoriossa keskityttiin kansainvälisiin ammatillisen koulutuksen ja työelämän yhteistyöhankkeisiin.

– Aito osaaminen ei ole pelkästään hallintaa, vaan uuden etsimistä, painotti Åbo Akademin liiketaloustieteen professori Alf Rehn. Suomessa olisi hyvä irtaantua historiallisista ja traditionaalisista ajattelutavoista sekä ottaa riskejä osaamisen alueella. Seminaarissa keskityttiin monipuolisesti osaamiseen, koulutukseen ja tulevaisuuden työelämän haasteisiin. Globaalissa maailmassa muutos on nopeaa ja ennalta arvaamatonta.

**Motivoinnin oivaltaminen ja ihmisten aktivoiminen on tärkeää**

Helsingin yliopiston professori Kirsti Lonka korosti puheessaan kouluviihtyvyyden takaamisen tärkeyttä, jossa Suomella olisi parantamisen varaa. Motivaation ja ajattelun muutos on oltava oppimisen perustana. Kouluissa pitäisi pyrkiä sytyttämään oppimisen ilo ja aktivoimaan toiminnallisuuteen. Tarkoitus on luoda koulutusjärjestelmä, joka muuttuu ja kehittyy ympäristön mukana.

**Kansainvälisyys ja globaali maailma vaikuttavat koulutukseen**

Kansainvälisistä vieraista kaukaisimmat olivat tulleet Brasiliasta ja Marokosta keskustelemaan kehittyvien valtioiden ammatillisen koulutuksen suunnitelmista ja yhteistyöhankkeista. Koulutusyhteistyön kautta Suomen innovatiiviset metodit viedään maailmalle. Ammatillinen koulutus on tärkeä osa kilpailukykyä, ja kansainväliset markkinat halajavat suomalaisia moniosaajia.

Seminaarissa ilmeni, että suomalaista koulutusjärjestelmää on kehitetty pitkäjänteisesti ja systemaattisesti. Suomen koulutusvahvuuksia ovat muun muassa oppilaskeskeinen pedagogiikka, opettajien korkea ammattitaito ja ilmiöpohjainen sekä elinikäinen oppiminen. Suomessa koulutuksen joustavuus mahdollistaa monipuolisen ja monialaisen opiskelun ikää katsomatta. Osallistuminen ja vaikuttaminen ovat keskiössä, sillä ihmisten aktivoiminen toimijoiksi on tärkeää myös ammatillisen koulutuksen kannalta.

Ammatillisen koulutuksen seminaarissa korostettiin autenttisuutta, josta saadaan nauttia myös Taitaja2015-tapahtumassa. Tulevaisuudessa koulutetuille, innostuneille ja ammattiylpeille osaajille on kysyntää. Työelämä on jatkuvassa muutoksessa, mutta sinnikkyys, luovuus ja ongelmaratkaisutaidot ovat aina arvossaan.

**Lisätietoja**

Kansainvälisyys- ja yhteistyövastaava Matti Haapanen

puh. 050 553 6368

etunimi.sukunimi@turku.fi